NARIADENIE KOMISIE (ES) č. 1181/2008
z 28. novembra 2008,
ktorým sa mení a dopĺňa nariadenie (ES) č. 616/2007, ktorým sa otvárajú colné kvóty Spoločenstva v odvetví hydinového mäsa s pôvodom v Brazílii, Thajsku a iných tretích krajinách a stanovuje sa správa týchto colných kvót
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä jeho článok 144 ods. 1 a článok 148 v spojení s jeho článkom 4,
so zreteľom na rozhodnutie Rady 2007/360/ES z 29. mája 2007 o uzatvorení dohôd vo forme schválenej zápisnice medzi Európskym spoločenstvom a Brazílskou federatívnou republikou a medzi Európskym spoločenstvom a Thajským kráľovstvom podľa článku XXVIII Všeobecnej dohody o clách a obchode z roku 1994 (GATT 1994) týkajúcich sa úpravy koncesií v prípade hydinového mäsa (2), a najmä na jeho článok 2,
keďže:
(1)
V článku 5 ods. 2 nariadenia Komisie (ES) č. 616/2007 (3) sa ustanovuje, že spolu s predložením žiadosti o povolenie sa zloží zábezpeka vo výške 50 EUR na 100 kg.
(2)
Vzhľadom na nové podmienky, ktoré sa vzťahujú na dovoz výrobkov pochádzajúcich z Brazílie, by sa pre dané povolenie mala stanoviť zodpovedajúca výška zábezpeky na zabezpečenie zodpovedajúcej správy colných kvót, a to spôsobom, ktorý by hospodárskym subjektom zabezpečil dostatočný prístup k colným kvótam.
(3)
Vzhľadom na zníženie sumy zábezpeky a takisto v záujme zodpovedajúcej správy by sa malo zvýšiť maximálne množstvo, ktoré je každý hospodársky subjekt oprávnený požadovať pre kvóty skupiny 1.
(4)
Nariadenie (ES) č. 616/2007 by sa preto malo zodpovedajúcim spôsobom zmeniť a doplniť.
(5)
Vzhľadom na to, že lehota na predkladanie žiadostí pre nasledujúce čiastkové obdobie začína 1. decembra 2008, je nevyhnutné, aby sa toto nariadenie začalo uplatňovať od uvedeného dátumu.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Článok 4 ods. 5 nariadenia (ES) č. 616/2007 sa nahrádza takto:
„5. Žiadosť o povolenie sa vzťahuje najmenej na 100 ton a najviac na 10 % množstva, ktoré je dostupné pre príslušnú kvótu na príslušné obdobie alebo čiastkové obdobie. V prípade skupín 2 a 3 sa však žiadosť o povolenie môže vzťahovať najviac na 5 % množstva, ktoré je dostupné pre príslušnú kvótu na príslušné čiastkové obdobie.
V prípade skupín 3, 6 a 8 sa minimálne množstvo, na ktoré sa musí vzťahovať žiadosť o povolenie, znižuje na 10 ton.“
Článok 2
Článok 5 ods. 2 nariadenia (ES) č. 616/2007 sa nahrádza takto:
„2. Spolu s predložením žiadosti o povolenie sa zloží zábezpeka vo výške 50 EUR na 100 kilogramov.
V prípade žiadostí týkajúcich sa skupín 1, 4 a 7 však výška zábezpeky predstavuje 10 EUR na 100 kg“.
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. decembra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. novembra 2008